༄༅། ། གཞལ་ཡས་ཁང་གི་སྤྱིའི་ཚད་གསལ་བར་བྱེད་པ་མདོར་བསྡུས། །
༄༅། ། བཅོམ་ལྡན་འདས་དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ༑ ༑ རྣལ་འབྱོར་པ་བསྒོམ་བྱའི་དཀྱིལ་འཁོར་ལ་ཉེ་བར་མཁོ་བ། སྔོན་བྱུང་གི་རྣམ་འཕྲུལ་ལ་ཇི་ལྟར་སྤྲུལ་པའི་གཞལ་ཡས་ཁང་ནི། རྗེས་འཇུག་གིས་བསྒོམ་པར་བྱ་བ་ཡིན་པས་དེ་གསལ་བར་བྱ་བའི་ཕྱིར། འདིར་གཞལ་ཡས་ཁང་གི་མཚན་ཉིད་བརྗོད་པར་བྱའོ། ། དེ་ཡང་རྒྱུད་སྡེ་དུ་མ་ལས། གྲུ་བཞི་པ་ལ་སྒོ་བཞི་པ༑ ༑ རྟ་བབས་བཞི་ཡིས་མཛེས་བྱས་ལ། ། ཐིག་བཞི་དང་ནི་ཡང་དག་ལྡན། ། ཀ་བ་བརྒྱད་ཀྱིས་ཉེ་བར་མཛེས། ། དྲ་བ་དྲ་བ་ཕྱེད་པ་དང་། ། རྡོ་རྗེ་ནོར་བུ་ཟླ་ཕྱེད་དང་། ། སྒོ་དང་སྒོ་ཁྱུད་མཚམས་རྣམས་སུ། ། རྡོ་རྗེ་རིན་ཆེན་རྣམས་ཀྱིས་སྤྲས༑ ༑ བུམ་པ་ཀ་བ་རྡོ་རྗེ་ཆེ། ། མདའ་ཡབ་ལ་ནི་དར་གྱིས་བརྒྱན། ། བ་དན་དྲིལ་བུས་མཛེས་བྱས་ལ། ། རྔ་ཡབ་བརྩེགས་པས་རྣམ་པར་བརྒྱན། ། ཡང་། རྒྱུ་དང་ཚད་དང་དབྱིབས་བསྟན་པ་ནི། གསང་འདུས་ལས། དཔག་ཚད་བྱེ་བའི་ཁྱོན་ཙམ་ལ༑ ༑ གྲུ་བཞི་ཤིན་ཏུ་མཛེས་པ་ཡི། ། མཆོད་རྟེན་རིན་ཆེན་སྣ་བཞི་ལ། ། གསལ་ཞིང་རིན་ཆེན་དྲི་མ་མེད། ། ཅེས་སོ། ། དེས་ན་རྒྱུ་ནི་རིན་པོ་ཆེ་ལས་གྲུབ་པ༑ དབྱིབས་གྲུ་བཞི། སྒོ་བཞི། ཀ་བ་བརྒྱད་དང་། རྟ་བབས་བཞི་དང་བཅས་པ། ཕྱི་མཆོད་རྟེན་གྱི་དབྱིབས་ལ། ནང་ལྷའི་ཁང་པ། རྩེ་མོ་རྡོ་རྗེ་དང་ནོར་བུ་ནི། རྡོ་རྗེ་ཕྱེད་པའི་ལྟེ་བ་རིན་པོ་ཆེས་མཛེས་པའོ། ། ཚད་ནི་སངས་རྒྱས་ཀྱི་ཡེ་ཤེས་ལས་གྲུབ་པའི་ཁང་པ་ཡིན་པས། ས་བཅུ་པའི་བྱང་ཆུབ་སེམས་དཔས་ཀྱང་གཞལ་བར་མི་ནུས་མོད་ཀྱི་དེ་ལམ་དུ་བྱེད་པའི་ཚེ། གང་ཟག་གི་བློ་དང་སྦྱར་ནས་གསུངས་པ་ནི༑ དཔག་ཚད་བྱེ་བ་བརྒྱ་པ་སྟེ། གསང་འདུས་ལས། དཔག་ཚད་བྱེ་བའི་ཁྱོན་ཙམ་དུ། ། དཀྱིལ་འཁོར་འཁོར་ལོ་བསྒོམ་པར་བྱ། ཞེས་སོ། ། དེ་རྣམས་རྒྱས་པར་བཤད་ན། འོག་གཞི་འདོད་ཡོན་གྱི་སྣམ་བུ་དམར་པོའི་སྟེང་དུ། རྩིག་པ་ལྔ་ཕྱི་ནང་མ་འདྲེས་པར་ཡོད་དོ། ། དེའང་རྩིག་པའི་ངོས་ལ་ཇི་ལྟར་ཡོད་པའི་ཕྱེད་དཔངས་སོ། ། དབྱིབས་ནི་སྒོ་ཁྱུད་དང་ལོགས་དང་ངོས་རིངས་དང་། སྒོ་འགྲམ་རྣམས་ནི་དྲང་པོར་ཡོད་ལ། ཡ་ཕུབས་ནི་སྒོ་ཡི་བླད་ཡིན་ནོ། ། དེ་ལྟར་རྩིག་པ་ལྔའི་སྟེང་ན། རིན་པོ་ཆེ་གསེར་ལས་གྲུབ་པའི་ཕ་གུ་ཁོར་མོ་ཡུག་ཏུ་བསྐོར་བ་སྟེ། ཕྱེད་ཀྱིས་རྩིག་པའི་རིམ་པ་མནན་པ། ཕྱེད་ཕྱིར་འཕྱང་བའོ། ། དེ་ལ་མུ་ཏིག་གི་དྲ་བ་དང་དྲ་བ་ཕྱེད་པ་ལ། རིན་པོ་ཆེའི་ཉི་ཟླ་དང་། གསེར་གྱི་དྲིལ་བུ་གཡེར་ཁ་བཏགས་པ་སྟེ། ཕ་གུའི་ཁོར་མོ་ཡུག་ཏུ་རྡོ་ཀྲ་མ་ཤིརྵའི་བད་དམ། ཡང་ན་དུང་སོའི་ཕྲེང་བས་བསྐོར་བའོ། ། སྒོ་བཞིའི་ནང་གི་གཡས་གཡོན་ན། རྩིག་ཟླུམ་འདོགས་པའི་ཀ་བ་བརྒྱད་ནི་རྡོ་རྗེའི་ཀ་བ་སྟེ། དཔངས་རྩིག་པའི་ཚད་དོ། ། དེའི་ཁར་རྡོ་རྗེའི་གདུང་ཟླུམ་གྱིས་བསྐོར་བ། དེའི་མཁར་རིན་པོ་ཆེའི་རྩིག་ཟླུམ་མཆོད་རྟེན་གྱི་བུམ་པ་ལྟ་བུ་ཟླུམ་པོར་ཡོད་པ། དེའི་དཔངས་སུ་ནི། རྩིག་པའི་བཞི་གསུམ་མོ། ། དེ་ཡི་ཁར་རྡོ་རྗེའི་གདུང་བསྣོལ་བ་བཞི་བཀལ་བའི་གདུང་སྣ་བརྒྱད་ཀྱི་ལྗིད་ཀ་བ་བརྒྱད་ཀྱིས་ལེན་པ། སྣོལ་མཚམས་གྲུ་བཞིའི་སྟེང་ན༑ རིན་པོ་ཆེ་ལས་གྲུབ་པའི་བྲེ་གྲུ་བཞི་པ་སྟེ། དཔངས་རྩིག་པའི་བཞི་ཆའོ། ། དེ་ལྟ་བུའི་བྲེ་དང་རྩིག་ཟླུམ་སྡེབས་པ། རྩིག་པ་གྲུ་བཞིའི་དཔངས་དང་མཉམ་པ༑ དེའང་གྲུ་བཞིར་འགྱུར་ཏེ། ཆོ་ལོ་བཞག་པ་ལྟ་བུ་ནི་མ་ཡིན་ནོ། ། རྩིག་ཟླུམ་གྱི་སྟེང་ན་རིན་པོ་ཆེའི་བྱ་འདབ། གྲུ་བཞི་བད་ཀྱི་ཚུལ་དུ་ཡོད་པ། དེའི་སྟེང་དུ་ཕ་གུ༑ དེ་ལས་འཕྱང་བའི་དྲ་བ་དང་དྲ་བ་ཕྱེད་པ་དང་། དྲིལ་བུ་དང་བཅས་པ་སྔར་བཞིན་ནོ། ། ཡང་བྲེ་ལ་ཁོར་མོ་ཡུག་ཏུ་ཡང་རིན་པོ་ཆེའི་བད་ལས་ཕྱིར་འཕྱང་བའི་དྲ་བ་དང་དྲ་བ་ཕྱེད་པ་སྟེ། དེ་ལྟར་ན་གཞལ་ཡས་ཁང་ལ། ཕ་གུ་དང་། དྲ་བ་ཕྱེད་པ་སུམ་རིམ་གྱིས་བརྒྱན་པའི་བྲེའི་རྩེ་མོར་རྡོ་རྗེ་དང་ནོར་བུ་རིན་པོ་ཆེས་མཚན་པ་སྟེ། ཤེལ་གྱི་ནོར་བུའི་སྟེང་ན། རིན་པོ་ཆེ་འབར་བ། དེའི་སྟེང་ན་རྡོ་རྗེ་རྩེ་ལྔ་པ་ཕྱེད་པའོ། ། རྟ་བབ་ལ་སློབ་དཔོན་རྣམས་ཀྱི་བཞེད་པ་མི་འདྲ་བ་དུ་མ་ཡོད་ཀྱང་། གཉིས་སུ་འདུས་ཏེ། དཀྱིལ་འཁོར་གྱི་རྒྱན་གྱི་རྟ་བབས་དང་། རྒྱལ་པོའི་རྟ་བབ་ཞོན་གྱི་རྟ་བབས་སོ། ། དང་པོ་ནི། སྒོ་ལོགས་ཀྱི་ཟུར་བཞིའི་ཕྱི་རོལ་དུ་ཀ་བ་བཞི་བཙུགས་པ། དཔངས་རྩིག་པ་ལྔ་ལས་ཆ་ཆེན་གཅིག་གིས་མཐོ་བའི་ཁར་རྟ་བབས་རྩིགས་པའོ། ། གཉིས་པ་ནི། སྒོ་ལས་ཕྱི་རོལ་གྱི་རྟ་བབས་འདེགས་པའི་ཀ་བ་བཞི་བཞིའི་སྟེང་ན། རྟ་བབ་མཆོད་རྟེན་གྱི་དབྱིབས་སམ། གླང་པོ་ཆེའི་རྒྱབ་བམ༑ ཆུ་སྲིན་གྱི་ཁ་ལ་སོགས་པའི་དབྱིབས་སུ་འདུག་པ་སྟེ། བཞིའི་སྟེང་ན་པདྨ་དམར་པོའི་སྟེང་ན་གེ་སར་དང་བཅས་པ་རེ་རེ་ཁ་བྱེ་བ། དེའི་སྟེང་ན་གསེར་གྱི་འཁོར་ལོ་རྩིབས་སྟོང་དང་ལྡན་པའམ། འཁོར་ལོ་རྩིབས་བཅུ་གཉིས་པ་རེ་རེ༑ དེའི་སྟེང་ན་ལྷ་རྫས་ཀྱི་གདུགས་རེ་རེ། གདུགས་ཀྱི་ཡུ་བ་རིན་པོ་ཆེ་ལས་གྲུབ་པ་འཁོར་ལོ་བཞིའི་ལྟེ་བར་ཟུག་པ་ཡང་རྟ་བབས་རེ་རེའི་སྟེང་ན། འཁོར་ལོ་ལ་ཁ་ཕྱོགས་པའི་རི་དྭགས་དང་། དར་དཔྱངས་དམར་པོས་མཚན་པ་གཉིས་གཉིས་འདུག་པའོ། ། རྟ་བབ་ཀྱི་མཐའ་ལ་ཡང་། ། ཕ་གུ་དང་དྲ་ཕྱེད་ཀྱིས་བརྒྱན་པའོ༑ ༑ རྟ་བབས་རེ་རེའི་ཟུར་བཞིར། བ་དན་དྲིལ་བུ་སྣ་ཚོགས་ཀྱིས་མཚན་པ་རེ་རེ༑ དྲིལ་བུའི་ལྕེ་རྔ་མས་བརྒྱན་པ་རླུང་གིས་བསྐྱོད་པས་རྡོ་རྗེ་ཐེག་པ་ཟབ་པ་དང་རྒྱ་ཆེ་བའི་སྒྲ་སྒྲོགས་པའོ། ། དེ་ལྟ་བུའི་ཁྱད་པར་དང་ལྡན་པའི་གདུགས་ཀྱི་རྩེ་མོ་ནི་ཕོ་བྲང་གི་རྩིག་པ་ཟླུམ་པོ་དང་དཔངས་མཉམ་པའོ། ། སྒོ་དང་སྒོ་ཁྱུད་ཀྱི་མཚམས་རྣམས་སུ་ཟླ་ཕྱེད་རྡོ་རྗེས་སྤྲས་པ། རྩིག་པའི་ཟུར་རེ་རེ་ལ་དྲིལ་བུའི་སྒྲ་དང་ལྡན་པའི་བ་དན་གཉིས་གཉིས་ཡོད་པའོ། ། དེ་ལྟར་སྒོ་དང་ལྷ་སྣམ་ནི། གཞལ་ཡས་ཁང་གི་བརྒྱད་ཆའོ། ། འདོད་ཡོན་དྲ་ཕྱེད་ཁ་ཁྱེར་གསུམ་ནི་བཅུ་དྲུག་ཆའོ༑ ༑ རྩིག་པ་ལྔའི་ཞེང་དང་། ཕ་གུ་དང་། ད་ཏུ་ཀ་དང་། དུང་སོའི་ཕྲེང་བ་དང་། ཀ་བ་དང་གདུང་རྣམས་ནི་སུམ་ཅུ་རྩ་གཉིས་ཆའོ། ། དེ་ཡང་། སྒོ་ནི་འཁོར་ལོའི་བརྒྱད་ཆ་སྟེ། ལྷ་ཡི་སྣམ་བུའང་དེ་བཞིན་ནོ། ། སྒོ་ཁྱུད་སྒོ་ཡི་ཚད་དུ་སྟེ། ། དེ་བཞིན་འགྲམ་དང་དེས་ཀྱང་ངོ་། ། དེ་ཡི་ཕྱེད་ནི་ཁ་ཁྱེར་རོ། ཁ་ཁྱེར་ཕྱེད་དུ་རྩིག་པ་ལྔ། ། ནང་དུ་ཀ་བ་བརྒྱད་པོ་ནི། ། འཁོར་ལོས་མཚན་ཅིང་ལེགས་པར་མཛེས། ། རྡོ་རྗེ་ཀ་བའི་བར་དང་བར། ། དེ་ཉིད་ལ་ནི་རེ་མིག་དགུ། ། དྲ་བ་ཁ་ཁྱེར་ཚད་དུ་འགྱུར། ། རིན་ཆེན་ཕ་གུ་དེ་ཡི་ཕྱེད། ། བ་ཀུ་ལི་དང་མདའ་ཡབ་དང་། ། ཕྱི་རོལ༼འབྲུ་གཉིས་ཆད། ༽པ་དེ་བཞིན། ། ཅེས་སོ། ། ནང་གི་རིམ་པ་སྣ་ཚོགས་རྣམས། ། རང་རང་གི་གཞུང་ལུགས་ལས་ཤེས་སོ། ། གཞལ་ཡས་ཁང་གི་སྤྱིའི་ཚད་ཙམ་གསལ་བར་བྱེད་པ་མདོར་བསྡུས་པ་འདི་ནི། ཤཱཀྱའི་དགེ་བསྙེན་བསོད་ནམས་རྩེ་མོས་སྦྱར་བའོ། ། འདི་ལ་ཕྱི་མོ་རྙིང་པ་དུ་མ་སྣང་ནའང་། བཀའ་འབུམ་སྔ་མ་རྣམས་སུ་མ་ཆུག་པ། ཕྱིས་སྒོ་རུམ་དཔེ་ཁང་ནས་ཀྱང་བླ་དཔེ་རྙིང་པ་བྱུང་བ་མཐོང་བས་ཡིད་ཆེས་པར་བྱས་ནས། བཀའ་འབུམ་ཕྱི་མ་རྣམས་སུ་བཞུགས་སུ་གསོལ་བ་ཡིན་ནོ། ། དགེ་སློང་འཇམ་དབྱངས་གྲགས་པའི་དཔལ་གྱིས་ཡི་དམ་དུ་བྱ་བའི་ཆོས་སོ། །  ། ། ༼ལུ་ཕུ་ལས་བྱུང་། ༽